E L Ő T E R J E S Z T É S

**Szombathely Megyei Jogú város közgyűlése Oktatási és Szociális Bizottsága**

**2018. szeptember 12-i ülésére**

**Javaslat a Pálos Károly Szociális Szolgáltató Központ és Gyermekjóléti Szolgálat támogatására, vészjelző karperec vásárlásához**

A 2015 tavaszán útjára indított **Segítő Kezek Infokommunikációs Modellprogramban** Budapest V. kerülete, valamint Szombathely és Kisvárda vett részt. A modellprogram 2015 októberében indult.

A program célja az idősek életének, mindennapjainak megkönnyítése az infokommunikáció eszközeivel. A kihelyezett eszközök mindennapos használata növeli az idősek otthoni biztonságát, ösztönzi a generációk közötti minél élénkebb kommunikációt és támogatja a családokat idősödő tagjaik ellátásában.

A modellprogram szakmai megvalósítását Jeneiné dr. Rubovszky Csilla miniszteri biztos irányítja a Segítő Kezek az Aktív Évekért Közhasznú Nonprofit Kft. szakembergárdájának közreműködésével.

A digitális eszközök beszerzése a projekt megvalósításához rendelkezésre álló forrásból, valamint Szombathely Megyei Jogú Város Önkormányzata által biztosított támogatásból valósult meg. A Programhoz a humán erőforrást a Pálos Károly Szociális Szolgáltató Központ és Gyermekjóléti Szolgálat biztosította.

Szombathelyen 15 fő 75 év feletti olyan idős ember vett részt a programban, akik házi segítségnyújtásban részesülnek. Közülük 5 fő kapott térítésmentesen csuklós vérnyomásmérővel összekapcsolt okos telefont, számítógépet internet-szolgáltatással és skype alkalmazással és egy vészjelző karperecet, 5 fő kapott számítógépet internet-szolgáltatással és skype alkalmazással és 5 fő vészjelző karperecet.

**A vészjelző karperec** méri az idős aktivitását, ha inaktivitást észlel az idős napi életritmusában, önmaga küld vészjelzést. A karperecen lévő segélyhívó gombbal vészhelyzet esetén az idős önmaga is tud segítséget kérni.

A riasztások a diszpécserközpontba futnak be, ahol széleskörű tapasztalatokkal rendelkező szociális szakemberek fogadják a vészhívásokat, majd azonnal kapcsolatba lépnek az idősekkel, vagy szükség esetén szakszerű segítséget hívhatnak (pl. mentők, rendőrség).

Intézményünk minden évben elégedettségi vizsgálatot végez a szolgáltatásait igénybe vevők körében. A vészjelző karpereccel rendelkezők maximálisan elégedettek voltak a szolgáltatással, biztonságérzetüket nagy mértékben növeli, hogy a karperec a saját életritmusukhoz van beállítva, „figyeli” aktivitásukat, ha problémát észlel jelez a központ felé.

A modellprogram ezen eleme 2017. augusztus 31. napjával megszűnt, viszont a technikai hátteret nyújtó Sonaris Kft. továbbra is biztosította a szolgáltatást, mivel az idősek nagyon ragaszkodtak a készülékekhez, rengeteg pozitív visszajelzés érkezett az igénybe vevőktől, a hozzátartozóktól, folyamatos volt az érdeklődés a vészjelző karperec iránt.

Az intézmény pénzmaradványból 30 db vészjelző karperecet tudott vásárolni, 2018. 07. 01-től szerződést kötött a Sonaris Kft-vel 40 db készülék üzemeltetésre.

2018. június 29-én a Sonaris Kft. ügyvezető igazgatója jelezte, 2017. 09. 01.-2018.06.30. közötti időszakban 10 hónap, összesen bruttó 944.600,- Ft díjelmaradás keletkezett, - tekintve, hogy a modellprogram nem folytatódott ebben a formában, ezért felajánlotta, hogy amennyiben kifizetésre kerül ez az összeg a 10 db készülék az intézmény tulajdonába kerül.

Ez esetben 1 db használt vészjelző karperec bruttó 94.460,-Ft/darabáron kerülhetne beszerzésre.

2017. decemberi árajánlat alapján 1 db új vészjelző karperec ára bruttó 183.895,- Ft.

Amennyiben a Sonaris Kft ajánlata elfogadásra kerülne 1 db használt készülék féláron lenne megvásárolható.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2018. szeptember „ ”**

**/:Koczka Tibor:/**

**HATÁROZATI JAVASLAT**

**...../2018. (IX. 12.) OSzB. határozat**

1. Szombathely Megyei Jogú Város Közgyűlésének Oktatási és Szociális Bizottsága az előterjesztést megtárgyalta, s támogatja a Pálos Károly Szociális Szolgáltató Központ és Gyermekjóléti Szolgálat számára a 10 db vészjelző karperec megvásárlását.
2. A Bizottság felkéri a Polgármestert, hogy a 10 db készülék megvásárlásához szükséges forrást a Pálos Károly Szociális Szolgáltató központ és Gyermekjóléti Szolgálat számára biztosítja.

**Felelős:** Rettegi Attila, a bizottság elnöke,

/Dr. Bencsics Enikő, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője/

**Határidő:** 2018. évi költségvetés soron következő módosítása